EIROPAS KOMISIJA Briselē, 31.10.2016 COM(2016) 703 final 2016/0346(NLE) Priekšlikums PADOMES LĒMUMS par nostāju, kas Eiropas Savienības vārdā jāpieņem Asociācijas komitejā tās Tirdzniecības komitejas sastāvā, kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, attiecībā uz to, lai atjauninātu nolīguma XXI pielikuma A–P daļu par regulējuma tuvināšanu publiskā iepirkuma jomā



PASKAIDROJUMA RAKSTS 1.PRIEKŠLIKUMA KONTEKSTS Priekšlikuma pamatojums un mērķi Pievienotais Padomes lēmuma priekšlikums nosaka Savienības nostāju par: 1.lēmumu, ko attiecībā uz nolīguma XXI pielikuma A–P daļas (saistībā ar 8. nodaļu par publisko iepirkumu) atjaunināšanu pieņem Asociācijas komiteja tās Tirdzniecības komitejas sastāvā, kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (“nolīgums”); 2.pozitīvu atzinumu, kas Asociācijas komitejai tās Tirdzniecības komitejas sastāvā jāsniedz par Ukrainas iesniegto vispusīgo plānu attiecībā uz nolīguma īstenošanu publiskā iepirkuma jomā. Nolīgums tika parakstīts 2014. gada 27. jūnijā, un tā IV sadaļa "Tirdzniecība un ar tirdzniecību saistīti jautājumi” (noteikumi par padziļinātas un visaptverošas brīvās tirdzniecības zonu) tiek provizoriski piemērota kopš 2016. gada 1. janvāra. Minēto pielikuma daļu atjaunināšana ir vajadzīga, lai atspoguļotu izmaiņas Savienības acquis publiskā iepirkuma jomā, kas notikušas kopš nolīguma parafēšanas 2012. gada 30. martā. Priekšlikums atbilst pušu pienākumiem, kas izklāstīti nolīguma 463. pantā. Labvēlīgais atzinums, kas Asociācijas komitejai tās Tirdzniecības komitejas sastāvā jāsniedz par plānu, ir nepieciešams, lai Ukraina varētu racionalizēt tiesību aktu tuvināšanu publiskā iepirkuma jomā, kā noteikts nolīguma 152. pantā. Šis solis ir nolīguma īstenošanas procesa daļa. Saskanība ar pašreizējiem noteikumiem konkrētajā politikas jomā Ar šo priekšlikumu, pamatojoties uz iepriekš minētā nolīguma noteikumiem un jo īpaši tā mērķi starp pusēm izveidot brīvās tirdzniecības zonu un ekonomiskās integrācijas apstākļus, īsteno Savienības kopējo tirdzniecības politiku attiecībā uz Ukrainu, kas ir Austrumu kaimiņattiecību partnervalsts. Saskanība ar citām Savienības politikas jomām Šis priekšlikums atbilst citiem Savienības ārpolitikas virzieniem, īpaši Eiropas kaimiņattiecību politikai un attīstības sadarbības politikai attiecībā uz Ukrainu, un sekmē to īstenošanu. 2.JURIDISKAIS PAMATS, SUBSIDIARITĀTE UN PROPORCIONALITĀTE Juridiskais pamats Juridiskais pamats, kas vajadzīgs, lai noteiktu Savienības nostāju, kas jāieņem komitejās, kuras izveidotas ar nolīgumu, ir Līgums par Eiropas Savienības darbību un jo īpaši tā 207. panta 4. punkts saistībā ar tā 218. panta 9. punktu. Subsidiaritāte (neekskluzīvas kompetences gadījumā) Saskaņā ar LESD 3. pantu kopējā tirdzniecības politika ir ekskluzīvā Savienības kompetencē. Tāpēc subsidiaritātes principu nepiemēro. Proporcionalitāte Šis priekšlikums ir nepieciešams, lai īstenotu Savienības starptautiskās saistības, kas izklāstītas nolīgumā ar Ukrainu.

Instrumenta izvēle Šis priekšlikums ir saskaņā ar LESD 218. panta 9. punktu, kas paredz pieņemt Padomes lēmumus. Nav cita juridiska instrumenta, ko varētu izmantot šā priekšlikuma mērķa sasniegšanai. 3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Ex post izvērtējumi/spēkā esošo tiesību aktu atbilstības pārbaude Neattiecas. Apspriešanās ar ieinteresētajām personām Apspriešanās ar ieinteresētajām personām uz šo priekšlikumu neattiecas, jo tā mērķis ir tikai atjaunināt tās atsauces uz Savienības acquis, kas attiecībā uz Ukrainai veicamo regulējuma tuvināšanu jau ir uzskaitītas nolīgumā. Ekspertu atzinumu pieprasīšana un izmantošana Neattiecas. Ietekmes novērtējums Par nolīgumā iestrādātajiem tirdzniecības un ar tirdzniecību saistītajiem noteikumiem jau tika veikts ex ante ietekmes novērtējums (Komisijas Tirdzniecības ĢD pasūtītais tirdzniecības ilgtspējības ietekmes novērtējums, 2007. g.), kura rezultāti tika ņemti vērā sarunās par DCFTA. Šis pētījums apstiprināja, ka tirdzniecības un ar tirdzniecību saistīto noteikumu īstenošanai būtu pozitīva ekonomiskā ietekme gan uz ES, gan uz Ukrainu. Priekšlikums neietekmē Savienības ekonomikas, sociālo vai vides politiku. Normatīvā atbilstība un vienkāršošana Šajā posmā REFIT procedūras uz nolīgumu neattiecas, tas nerada izmaksas Savienības MVU un nerada problēmas digitālās vides jomā. Pamattiesības Šis priekšlikums neietekmē pamattiesību aizsardzību Savienībā. 4.IETEKME UZ BUDŽETU Neattiecas. 5.CITI ELEMENTI • Īstenošanas plāni un uzraudzības, izvērtēšanas un ziņošanas kārtība Nolīguma īstenošanu regulāri pārskata ES un Ukrainas Asociācijas padome un tai pakļautās struktūras, kas izveidotas ar minēto nolīgumu. Eiropas Komisija arī ziņo Eiropas Parlamentam un Padomei pēc tam, kad notikušas ES un Ukrainas Asociācijas komitejas tās Tirdzniecības komitejas sastāvā sanāksmes, kuras notiek vismaz reizi gadā, tostarp par jautājumiem, kas iekļauti šajā priekšlikumā.

Skaidrojošie dokumenti (direktīvām) Neattiecas. Konkrēto priekšlikuma noteikumu detalizēts skaidrojums Priekšlikuma mērķis ir pieņemt Savienības nostāju attiecībā uz: 1.Asociācijas nolīguma XXI pielikuma atjaunināšanu. Nolīguma XXI pielikumā ir sniegts saraksts ar Savienības acquis, kam Ukraina plāno tuvināt savus iekšējos tiesību aktus publiskā iepirkuma jomā (nolīguma IV sadaļas 8. nodaļa); 2.pozitīvu atzinumu, kas Asociācijas komitejai tās Tirdzniecības komitejas sastāvā jāsniedz par Ukrainas iesniegto vispusīgo plānu attiecībā uz nolīguma īstenošanu publiskā iepirkuma jomā. Minēto pielikuma daļu atjauninājumi ir vajadzīgi, lai ņemtu vērā izmaiņas tur uzskaitītajā Savienības acquis, kuras notikušas kopš nolīguma parafēšanas 2012. gada 30. martā. Saskaņā ar nolīguma 463. panta 3. punktu Asociācijas padome ir pilnvarota atjaunināt vai grozīt šā nolīguma pielikumus, un ar 2014. gada 15. decembra Lēmumu Nr. 3/2014 tā Asociācijas komitejai tās Tirdzniecības komitejas sastāvā ir deleģējusi pilnvaras atjaunināt vai grozīt dažus ar tirdzniecību saistītus pielikumus. Attiecīgi ir jāieņem Savienības nostāja Asociācijas komitejā tās Tirdzniecības komitejas sastāvā. Labvēlīgais atzinums, kas Asociācijas komitejai tās Tirdzniecības komitejas sastāvā jāsniedz par vispusīgo plānu, ir nepieciešams, lai Ukraina varētu racionalizēt tiesību aktu tuvināšanu publiskā iepirkuma jomā, kā noteikts nolīguma 152. pantā. Šis solis ir nolīguma īstenošanas procesa daļa. Šo plānu uzskata par atsauces dokumentu, Ukrainai īstenojot nolīgumu publiskā iepirkuma jomā. 2016/0346 (NLE) Priekšlikums PADOMES LĒMUMS par nostāju, kas Eiropas Savienības vārdā jāpieņem Asociācijas komitejā tās Tirdzniecības komitejas sastāvā, kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, attiecībā uz to, lai atjauninātu nolīguma XXI pielikuma A–P daļu par regulējuma tuvināšanu publiskā iepirkuma jomā EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar tā 218. panta 9. punktu, ņemot vērā Eiropas Komisijas priekšlikumu, tā kā: (1)Asociācijas nolīguma starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (“nolīgums”), 486. pantā paredzēts, ka Savienības norādītas nolīguma daļas tiek piemērotas provizoriski. (2)Padomes 2014. gada 23. jūnija Lēmuma 2014/668/ES 1. pantā ir norādīti konkrēti nolīguma noteikumi, kurus piemēro provizoriski, tostarp noteikumi par publisko iepirkumu un nolīguma XXI pielikums. Minēto noteikumu provizoriskā piemērošana ir spēkā no 2016. gada 1. janvāra. (3)Saskaņā ar nolīguma 153. pantu Ukraina nodrošina, ka tās tiesību akti publiskā iepirkuma jomā tiek pakāpeniski pielāgoti ES publiskā iepirkuma acquis atbilstoši grafikam nolīguma XXI pielikumā. (4)Kopš Asociācijas nolīguma parafēšanas 2012. gada 30. martā ir grozīti vai atcelti vairāki Savienības tiesību akti, kas uzskaitīti nolīguma XXI pielikumā.

(5)Saskaņā ar nolīguma 149. pantu tādi vērtības sliekšņi attiecībā uz publiskā iepirkuma līgumiem, kuri paredzēti nolīguma XXI pielikuma P daļā, regulāri jāpārskata, sākot ar pirmo pārskaitļa gadu pēc šā nolīguma stāšanās spēkā. (6)Turklāt, grozot atsevišķus termiņus, ir lietderīgi ņemt vērā progresu, ko Ukraina sasniegusi, tuvinoties ES acquis. (7)Tādēļ ir jāatjaunina XXI pielikums, lai atspoguļotu izmaiņas tajā uzskaitītajā Savienības acquis, un jāpārskata tie vērtības sliekšņi attiecībā uz publiskā iepirkuma līgumiem, kuri paredzēti nolīguma XXI pielikuma P daļā. (8)Saskaņā ar nolīguma 149. pantu lēmumu par nolīguma XXI pielikuma P daļā sniegto vērtības sliekšņu pārskatīšanu pieņem Asociācijas komiteja tās Tirdzniecības komitejas sastāvā. (9)Saskaņā ar nolīguma 463. panta 3. punktu Asociācijas padome ir pilnvarota atjaunināt vai grozīt nolīguma pielikumus. (10)Ar Asociācijas padomes 2014. gada 15. decembra Lēmuma Nr. 3/2014 1. pantu Asociācijas komitejai tās Tirdzniecības komitejas sastāvā tiek deleģētas pilnvaras atjaunināt vai grozīt nolīguma ar tirdzniecību saistītus pielikumus, tostarp XXI pielikumu, kas attiecas uz nolīguma IV sadaļas (Tirdzniecība un ar tirdzniecību saistīti jautājumi) 8. nodaļu (Publiskais iepirkums). (11)Tādējādi ir lietderīgi noteikt Savienības nostāju, kas attiecībā uz nolīguma XXI pielikuma atjaunināšanu jāpieņem Asociācijas komitejā tās Tirdzniecības komitejas sastāvā. (12)Nolīguma 152. panta 1. punktā noteikts, ka Ukraina iesniedz Asociācijas komitejai tās Tirdzniecības komitejas sastāvā vispusīgu plānu ar publisko iepirkumu saistītu tiesību aktu īstenošanai ar grafikiem un atskaites punktiem, kas ietvertu visas reformas tiesību aktu tuvināšanai un institucionālās kapacitātes veidošanai. Šajā plānā ievēro posmus un grafikus, kas noteikti nolīguma XXI pielikuma A daļā. (13)Nolīguma152. panta 3. punktā noteikts, ka ir nepieciešams Asociācijas komitejas tās Tirdzniecības komitejas sastāvā labvēlīgs atzinums, lai vispusīgo plānu uzskatītu par atsauces dokumentu īstenošanas procesā, t. i., ar publisko iepirkumu saistītu tiesību aktu tuvināšanā Savienības acquis. (14)Tādējādi ir lietderīgi noteikt Savienības nostāju attiecībā uz labvēlīgu atzinumu, kas jāpieņem Asociācijas komitejai tās Tirdzniecības komitejas sastāvā, par minēto vispusīgo plānu, IR PIEŅĒMUSI ŠO LĒMUMU. 1. pants 1.Tās nostājas pamatā, kura Eiropas Savienībai attiecībā uz Asociācijas nolīguma XXI pielikuma atjaunināšanu jāieņem Asociācijas komitejā tās Tirdzniecības komitejas sastāvā, kas izveidota ar 465. pantu Asociācijas nolīgumā starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses ("nolīgums"), ir minētās komitejas lēmuma projekts, kurš pievienots šim lēmumam. 2.Savienības pārstāvji Asociācijas komitejā tās Tirdzniecības komitejas sastāvā var vienoties par nelielām izmaiņām lēmuma projektā bez Padomes papildu lēmuma. 2. pants Tās nostājas pamatā, kura Savienībai jāieņem Asociācijas komitejā tās Tirdzniecības komitejas sastāvā, kas izveidota ar nolīguma 465. pantu, attiecībā uz labvēlīgu atzinumu par vispusīgo plānu, ir minētās komitejas lēmuma projekts, uz ko norādīts šā lēmuma 1. panta 1. punktā. 3. pants Pēc Asociācijas komitejas tās Tirdzniecības komitejas sastāvā lēmumu pieņemšanas tos publicē Eiropas Savienības Oficiālajā Vēstnesī. 4. pants Šis lēmums stājas spēkā tā pieņemšanas dienā.